ཁྲེན་ཏུའུ་གྲོང་ཁྱེར་ནི་སི་ཁྲོན་ཞིང་ཆེན་གྱི་སྲིད་འཛིན་ལྟེ་གནས་ཡིན་ཏེ་ཀྲུང་གོ་རྒྱལ་ཁབ་ཀྱི་ནུབ་ཁུལ་ས་ཆབ་སྲིད་དང་དཔལ་འབྱོར་།རིག་གནས་ཀྱི་ལྟེ་གནས་ཤིག་ཡིན།བོད་ལྗོངས་དང་མཚོ་སྔོན།སི་ཁྲོན།ཀན་སུའུ།ཡུན་ནན་བཅས་ལྗོངས་ཞིང་ལྔའི་བོད་རིགས་ས་ཁུལ་གྱི་རིག་གནས་དང་དཔལ་འབྱོར་སོགས་ལ་ཁྲེན་ཏུའུ་གྲོང་ཁྱེར་གྱིས་རྟག་པར་ཤུགས་རྐྱེན་ཐེབས་བཞིན་འདུགདེང་དུས་ཀྱི་ཁྲེན་ཏུའུ་གྲོང་ཁྱེར་དང་ལྗོངས་ཞིང་ལྔའི་བོད་ཁུལ་བར་དུ་རིག་གནས་བརྗེ་རེས་དང་རིག་གནས་མཉམ་རོལ་གྱི་ཚད་ཇེ་མཐོ་དང་ཇེ་མང་དུ་འགྲོ་བཞིན་འདུག་ལ།ཁྲེན་ཏུའུ་གྲོང་ཁྱེར་དུ་བོད་པའི་ཚོང་པ་མང་པོ་འདུས་སྡོད་བྱས་ཡོད་པ་དང་།རིག་གནས་སློབ་སྦྱོང་དང་ཚོང་གཉེར་སོགས་ལ་དམིགས་ནས་བོད་མི་མང་པོ་ཞིག་མུ་མཐུད་དུ་ཁྲེན་ཏུའུ་གྲོང་ཁྱེར་དུ་ཡོང་དང་ཡོང་བཞིན་མཆིས།འདི་འདྲའི་དམིགས་བསལ་གྱི་མཐུན་རྐྱེན་འོག་ཏུ་བོད་ཡིག་དང་འབྲེལ་བའི་ཐོན་ལས་མང་པོ་དར་ཡོད་པ་དང་ལྷག་པར་དུ་རྡོ་བརྐོས་ཐོན་ལས་ལ་འཕེལ་རྒྱས་ཆེན་པོ་བྱུང་ཡོད།མ་ཎི་རྡོ་བརྐོས་དང་བཀའ་བསྟན་སོགས་རྡོ་བརྐོས་ཐོན་རྫས་ནི་ཚབ་མཚོན་ཐོན་དངོས་རེད།དཔྱད་རྩོམ་འདིར་བདག་གིས་ཁྲེན་ཏུའུ་གྲོང་ཁྱེར་གྱི་བོད་མིའི་ཁྲོམ་ར་དང་དེ་འབྲེལ་གྱི་བཟོ་གྲྭ་དང་ཚོང་ཁང་ཙམ་ལ་དངོས་སུ་བརྟག་དཔྱད་ཞིབ་འཇུག་དང་དཔྱད་བསྡུར་བྱས་ཏེ་བོད་ཡིག་དང་བོད་ཀྱི་རིག་གཞུང་འབྲེལ་བའི་རྡོ་བརྐོས་ཐོན་ལས་ཀྱི་གནས་བབ་སྐོར་གླེང་ཡོད་པ་མ་ཟད་ཐོན་ལས་དེས་བོད་ཀྱི་རིག་གཞུང་ཉར་ཚགས་དང་རྒྱུན་འཛིན་ཐད་ལ་ཐེབས་པའི་ཤུགས་རྐྱེན་ཀྱང་བརྗོད་ཡོད།